Nuwe beroepsgilde, veilige hawe vir kunstenaars - Solidariteit WêreldSolidariteit Wêreld
Tuis › Mediaverklarings › Nuwe beroepsgilde, veilige hawe vir kunstenaars
Die Solidariteit Beroepsgildes het vandag sy beroepsgilde vir die Kunste geloods. “Dié gilde is ʼn beroepsgemeenskap wat saamstaan en saamwerk om kunstenaars te beskerm teen die onnodige geboelie en manipulasie in dié bedryf. Ons kunstenaars moet geensins beperk word nie, anders word hul kreatiwiteit beperk,” het Hennie Bierman, Hoof van Gildes by Solidariteit gesê.
Dit volg nadat MultiChoice as borg van die Ghoema Musiektoekennings, geëis het dat die benoeming van die lied “Die Land” van vanjaar se toekennings onttrek moet word.
Volgens Bierman strek hierdie onttrekking van die lied aan die Ghoemas veel verder as net die kunstenaars. “Die gevolge van dié besluit is legio en soveel mense se vryheid tot kreatiwiteit is ontneem, insluitend vervaardigers en produksiespanne,” het Bierman gesê.
Die Beroepsgilde vir die Kunste het vandag met ʼn veldtog teen boelies wat kunstenaars se vryheid beperk, begin. Dié veldtog daag die publiek uit om “Die land” net soveel keer op sosiale media te kyk as die aantal mense wat na die Ghoemas op televisie gaan kyk. “Ongeveer 150 000 mense kyk na die Ghoemas en ons wil poog dat die gemeenskap self “Die Land” as gemeenskapskeuse kies deur dit 200 000 keer op sosiale media te kyk,” het Bierman afgesluit.
Die Solidariteit Beroepsgilde vir die Kunste doen ʼn beroep op elke kunstenaar om hul steun vir hierdie kwessie te toon deur deel te word van die beroepsgilde sodat ons saam kan werk om mekaar te versterk.